Meer SA’ners kan nou ID’s by banke kryMinister Malusi Gigaba tydens ‘n vorige geleentheid. Foto: DoC Gigaba het gesê van Maandag af sal almal tussen die ouderdomme van 25 en 40 van hierdie diens by die toepaslike banktakke in Gauteng en die Wes-Kaap gebruik kan maak. Suid-Afrikaners in dié ouderdomsgroep wat nog nie vir ŉ nuwe ID-slimkaart aansoek gedoen het nie, kan nou van hierdie geleentheid gebruik maak om die lang toue by binnelandse sake se kantore vry te spring. Gigaba het die aankondiging tydens ŉ ontbytgeleentheid van die Kaapse Persklub gemaak. Volgens Gigaba vorm hierdie inisiatief deel van die departement se poging om ŉ meer gemoderniseerde departement daar te stel. Volgens Gigaba is die Moetapele-inisiatief ook by kantore van binnelandse sake regoor die land ingestel in ŉ poging om die diens wat die publiek by die kantore ontvang, te verbeter. “Al ons senior bestuurders, insluitend die direkteur-generaal, word verplig om ŉ vasgestelde hoeveelheid tyd in die ontvangskantoor deur te bring, hoofsaaklik om eerstehands te ervaar wat dit verg om kliënte op ŉ daaglikse basis te bedien,” het hy gesê. Hy het gesê die departement het ook vordering gemaak in sy pogings om bedrog en korrupsie in die departement uit die weg te ruim sedert Operasie Bvisa Masina in Julie verlede jaar van stapel gestuur is. “Ongeveer 50 mense, insluitende werknemers van binnelandse sake en lede van die publiek, is sedertdien in hegtenis geneem en is in die proses om in verskeie howe oor die land te verskyn. Oortredings waarvoor hulle aangekla word sluit in die uitreik van valse huweliksertifikate, hulpverlening aan onwettige buitelandse burgers, omkopery, diefstal, asook die verkoop van geboortesertifikate en permitte vir asielsoekers,” het Gigaba gesê. “Ons is verbind daartoe om ŉ nuwe departement van binnelandse sake te skep: ŉ departement wat modern is, digitaal funksioneer en ŉ veilige bewaarder is van ons nasionale identiteit, nou en ook in die toekoms.”